KOMISIJOS REGLAMENTAS (EB) Nr. 692/98
1998 m. kovo 27 d.
iš dalies keičiantis Reglamentą (EB) Nr. 2050/97, nustatantį tam tikrose valstybėse narėse taikytiną kompensacijų sumažinimą pagal pagalbos ryžių augintojams sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 dėl bendro ryžių rinkos organizavimo([1]) su pakeitimais, padarytais Reglamentu (EB) Nr. 192/98([2]), ypač į jo 6 straipsnio 5 dalį,
kadangi Reglamento (EB) Nr. 3072/95 6 straipsnio 5 dalis nustato, kad jeigu per tam tikrus metus ryžiams paskirtas plotas viršija specialų bazinį plotą, visame minėtame baziniame plote visiems gamintojams tais pačiais gamybos metais taikomas kompensacijų sumažinimas;
kadangi 1997 m. balandžio 8 d. Komisijos reglamento (EB) Nr. 613/97, nustatančio Tarybos reglamento (EB) Nr. 3072/95 taikymo taisykles dėl kompensacijų skyrimo pagal ryžių augintojams skirtą pagalbos schemą sąlygoms([3]) su pakeitimais, padarytais Reglamentu (EB) Nr. 1305/97([4]), 6 straipsnio 2 dalis nustato, kad valstybių narių pranešimai tam tikromis sąlygomis gali būti pataisyti ir kad, patikrinus pataisytą informaciją, Komisija privalo, tam tikrais atvejais, perskaičiuoti pagal Reglamento (EB) Nr. 3072/95 6 straipsnio 5 dalį nustatytą sumažinimo dydį;
kadangi Ispanija pateikė pataisytą pranešimą apie ryžiams paskirtą plotą 1997 m.; kadangi šis plotas yra mažesnis už tai valstybei narei nustatytą nacionalinį bazinį plotą; kadangi, išanalizavus informaciją, reikėtų panaikinti Komisijos reglamentu (EB) Nr. 2050/97([5]) nustatytą kompensacijos Ispanijai sumažinimą;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2050/97 1 straipsnyje pateiktoje lentelėje išbraukiama nuoroda į Ispaniją.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 27 d.